ห่วงเสื้อแดงไม่เลิกม็อบทำจีดีพีหดเดือนละ0.2%
สมาคมนักวิเคราะห์หลักทรัพย์ห่วงชุมนุมยืดเยื้อ ทำจีดีพีหดเดือนละ 0.2%
9 พ.ค. 2553

สมาคมนักวิเคราะห์หลักทรัพย์ห่วงชุมนุมยืดเยื้อ ทำจีดีพีหดเดือนละ 0.2% 
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ เปิดเผยว่า จากการชุมนุมทางการเมืองที่ยืดเยื้อกว่า 1 เดือน อาจส่งผลกระทบให้อัตราการขยายตัวทางเศรษฐกิจ หรือจีดีพี ลดลง 0.2% ต่อเดือน และหากการชุมนุมยังไม่ยุติมีแนวโน้มว่าประมาณการจีดีพีของไทยจะติดลบเพิ่มขึ้นอย่างต่อเนื่อง 
ทั้งนี้ ภาคการท่องเที่ยวเป็นธุรกิจที่เสียหายมากที่สุด ขณะเดียวกันส่งผลให้การออกมาจับจ่ายใช้สอยของผู้บริโภคลดลง โดยเฉพาะประชาชนในกรุงเทพมหานครที่อาจกังวลถึงความไม่ปลอดภัย และการจราจรที่ติดขัดบริเวณพื้นที่ใกล้เคียงการชุมนุม
นายสมบัติ เชื่อว่าถ้าการชุมนุมยุติลงได้ ผลกระทบที่เกิดขึ้นจะไม่ขยายไปถึงภาคการธนาคาร หรือสถาบันการเงิน ในแง่ที่ก่อให้เกิดหนี้ที่ไม่ก่อให้เกิดรายได้ (เอ็นพีแอล) ขึ้น ส่วนการลงทุนในตลาดหลักทรัพย์ ยังคงผันผวนไปตามเหตุการณ์ทางการเมืองที่เกิดขึ้นเป็นปกติ
“หากการชุมนุมยังไม่สามารถยุติได้ในเร็ววัน จะส่งผลต่อการลงทุนภายในประเทศ หรือแม้แต่การจัดอันดับความน่าเชื่อถือของสถาบันต่างๆ ในการเข้ามาลงทุนในไทยมาก” นายสมบัติ กล่าว
นางธาริษา วัฒนเกส ผู้ว่าการธนาคารแห่งประเทศไทย (ธปท.) กล่าวว่า ความผันผวนของค่าเงินบาทในช่วงนี้เป็นเรื่องที่ไม่ได้ผิดไปจากการคาดการณ์ของ ธปท. ที่คาดว่าค่าเงินจะผันผวนตามปัจจัยความไม่มั่นใจของนักลงทุนจากความไม่แน่นอนของเศรษฐกิจโลกสำหรับเงินทุนไหลออกจากประเทศไทยนั้น ผู้ว่าการ ธปท. กล่าวยอมรับว่า ยังมีบ้าง เช่น นักลงทุนขายหุ้นนำเงินออกจากตลาดหุ้น แต่เงินยังอยู่ในประเทศ ยังไม่มีการนำออกไป โดยนักลงทุนได้หันไปลงทุนในตลาดอื่นแทน